D'acord a la realitat actual, es fan necessàries noves pràctiques educatives que deixin enrere l'educació tradicional.
Es planteja la perspectiva plural de l'educació per a educar de forma pertinent tenint en compte família, escola i comunitat i la seva interdependència (EFC).
També es repensen alguns reptes i es recullen iniciatives educatives EFC.
Pautes educatives específiques orientades a mares, pares i mestres per atendre les dificultats que presenten alguns infants i ajudar-los a madurar.
Mostra exemples pràctics que il·lustren aquestes dificultats: infants que no avancen adequadament en el llenguatge, que tenen por, que no saben dormir sols o que no volen separar-se dels pares.
Obra que compila definicions i articles sobre 250 conceptes utilitzats habitualment per la psicologia, la judicatura, el treball social, la pediatria social i, en general, aquelles disciplines relacionades amb l'estudi, la intervenció i les polítiques sobre infància i adolescència.
Recull d'escrits sobre infància, educació, famílies, mestres i comunitat, publicats originàriament pels autors a diaris locals.
S'estructuren en tres àmbits: "Escoltar a la infància" on es destaca la importància del respecte i l'escolta activa; "Familiaritzar l'educació", on es parla d'acollir i acompanyar les famílies; i "Educar i educar-se" que descriu com educadors i famílies s'eduquen mútuament alhora que intenten educar.
Obra adreçada a mares, pares i docents que reflexiona sobre les infinites possibilitats que ofereixen les noves tecnologies i sobre com influeixen en el desenvolupament, l'aprenentatge, la conducta i les relacions dels infants i joves.
Visió positiva i constructiva de la superdotació per acompanyar els infants amb altes capacitats.
Els missatges que evoca, fruit dels pensaments d'infants i els testimonis de pares i mestres, mostren com n'és d'essencial ajudar-los a apreciar la seva intel·ligència i incentivar el seu anhel d'aprendre, per evitar problemes motivacionals, emocionals i de conducta.
Llibre orientat a combatre les conseqüències de l'educació sexista amb exemples reals, aplicats a la infància i a l'adolescència.
L'autora, experta en coeducació, promou l'educació en igualtat d'oportunitats perquè no es limiti als infants per raons de gènere i es desenvolupin realment lliures.
Aquesta guia ofereix les qüestions clíniques més rellevants del trastorn de depressió clínica en infants i adolescents basades en l'experiència clínica actual: definició i prevalença, diagnòstic, tractament, aspectes legals a Espanya, investigació futura, etc.
Descripció del contingut de l'article 19 de la Convenció sobre els Drets de l'Infant que recull el dret dels infants a viure sense cap tipus de violència.
També descriu el protocol d'actuació per garantir que els estats estableixin les mesures necessàries.
Estudi dels espais familiars municipals de la ciutat de Barcelona a fi de definir un model més integral de suport a la primera infància, amb una oferta diversificada, flexible i adaptada a les diferents necessitats dels nadons, infants i les seves famílies, i d'ampliar la oferta existent amb 5 nous centres.
Adaptació en format de lectura fàcil en català, castellà i anglès del contingut de "El benestar subjectiu dels adolescents tutelats a Catalunya (Col·lecció Papers, número 29)".
Es presenten els resultats dels qüestionaris fets a infants i adolescents tutelats per la DGAIA sobre les seves necessitats i sentiments, acompanyats d'informació sobre els drets que hi tenen més relació, extrets de la Convenció sobre els drets de l'infant.
Pautes dirigides a pares i mares que informen sobre l'abús escolar i el ciberassetjament i sobre com actuar tant si els fills i filles són víctimes, testimonis o assetjadors.
Aborda la resposta del centre educatiu davant de qualsevol situació d'assetjament i inclou un glossari de termes tècnics i una llista dels protocols d'actuació emprats a les diferents comunitats autònomes.
Anàlisi de la violació dels drets humans de la infància que tenen lloc en el context de conflictes armats.
Aborda la situació dels nens i nenes soldat, el desplaçament forçat, l'accés a la justícia, el tracte que es dona des del sistema judicial internacional als menors víctimes i perpetradors de violacions de drets humans en els conflictes i el tracte en qüestions de gènere, com els matrimonis forçats, revisant contribucions teòriques, el marc normatiu internacional i jurisprudència.
Dinàmiques per a la millora d'habilitats i altres necessitats parentals de les famílies i els seus fills i filles de 0 a 18 anys, presentades en 10 fitxes amb continguts teòrics sota els àmbits: estimar i educar, conviure en família, créixer dins i fora de casa.
Manual per abordar la intervenció de famílies multiproblemàtiques a partir d'una tècnica innovadora, la teràpia narrativa.
És útil per intervenir en tot tipus de problemes i consisteix a treballar sobre la història que s'està vivint amb l'objectiu d'establir un consens per a la història futura.
Al llarg de l'obra s'exposen exemples de casos reals.
Document que analitza la separació dels nadons de les mares en el moment del naixement: les causes, com es duu a terme i per a quin fi.
També formula unes recomanacions per orientar els professionals i les institucions implicades sobre com es pot garantir la protecció de les persones afectades, especialment dels nounats
Guia per als professionals que intervenen en la planificació de les cures pal·liatives de nadons, nens i joves que es troben en situació crítica.
L'objectiu és involucrar els infants i les seves famílies en les decisions sobre la seva cura i assistència al final de la vida.
Nens i nenes expliquen el que senten i els agrada, fugint de les etiquetes de gènere i mostrant la diversitat de cadascun, amb la seva identitat i preferències: hi ha nens que tenen vulva i nenes que tenen penis, nens que els agrada ballar i nenes que porten els cabells curts.
Es tracta d'un llibre per a treballar l'educació sexual dels infants perquè puguin aprendre a ser com ells sentin i vulguin sense prejudicis i en igualtat.
L'Anna pateix una malaltia molt poc comuna anomenada Síndrome Duplicació del Cromosoma 15q, que li va ser diagnosticat als 6 anys.
Aquest és el relat de la seva història, d'acord a la vivència dels seus pares: la seva infància, el desconcert i la por en conèixer la malaltia, la lluita per trobar la millor assistència, els episodis de crisi, i en definitiva, el repte d'haver de fer front a la seva discapacitat.
Guia per acompanyar i entendre els processos interns i emocionals que les persones adoptades poden presentar al llarg de la seva vida adulta: canvis vitals, presa de decisions o gestió de les relacions personals.
Va dirigida a la pròpia persona adoptada, però també a les persones que l'envolten (parella, germans, amics, etc.).
L'últim capítol exposa testimonis reals de persones adoptades adultes i de familiars i amics.
Programa formatiu basat en el concepte de parentalitat positiva per afavorir els models parentals adequats a les etapes vitals dels infants, adreçat als pares amb fills i filles d'entre els 0 i els 16 anys, que proporciona recursos i suport a la tasca educativa.
Alhora s'orienta als dinamitzadors responsables de la formació a les famílies, per a dotar-los en les funcions de protecció, cura, benestar i educació.
Manual de formació, basat en el Programa de Prevenció i Mediació Comunitària (PMC), per guiar l'actuació en situacions de conflicte on estiguin implicats infants i joves.
Inclou la metodologia, les dinàmiques i el material didàctic dels cursos.
Partint de la pròpia experiència l'autor reflexiona, des de la teràpia Gestalt, sobre la figura paterna al segle XXI.
Descriu uns pares compromesos amb la veritat, que treuen força de la pròpia vulnerabilitat i que deixen de costat el concepte de patriarcat.
Planteja els diferents modes d'exercir la paternitat i és alhora un manual per als professionals de la salut per guiar-los en el treball terapèutic entre pares i fills.
Obra coral que posa el punt de partida transversal en el dret a la participació infantil i juvenil i la seva influència en les polítiques d'inclusió dels nens i nenes i adolescents.
La primera part de l'obra analitza el concepte de ciutadania infantil des de diverses vessants i la segona presenta experiències pràctiques aplicades de diversos àmbits (migració, treball, cultura, etc.).
Recerca que analitza la complexitat de l'atenció i la gestió dels serveis de salut mental amb pacients en situacions de risc i vulnerabilitat del districte de Sants-Montjuïc de Barcelona.